Brian Mikkelsen (KF), 1999-04-13:
Der har spalte op og spalte ned
været diskussioner om denne lov, men jeg vil ikke påstå, at hver en sten er blevet vendt, men da man diskuterede loven, syntes vi fra Det Konservative Folkepartis side, at det var et skridt i den rigtige retning. Men vi undlod at stemme ved tredjebehandlingen, for selv om det var et skridt i den rigtige retning, nemlig en forbedring af mulighederne for en hurtig og fuld integration af flygtninge i det danske samfund, havde vi gerne set, at regeringen havde gjort tingene anderledes på nogle områder
, men lad det nu ligge.
Jeg konstaterer blot, at det skridt, man tog, var i den rigtige retning.
Vi vil nemlig en hurtigere integration, og det er der mange gode grunde til.
For det første er det vigtigt, at den enkelte udlænding får noget meningsfuldt og noget fremadrettet at foretage sig frem for blot passivt at sløve hen.
Og for det tredje: Det vigtigste er
, at den dag situationen tillader det og man kan vende tilbage til sit eget land, skal man efter konservativ opfattelse have mulighed for at være en langt større positiv ressource for sit hjemland, når man har uddannet sig og lært noget, og når man så har arbejdet i Danmark, end hvis man bare havde været passivt forsørget i 3, 4, 5 år. Vi synes også, det er rigtigt, at udlændinge, apropos den aktuelle debat, modtager en særlig introduktionsydelse.
Nogle siger, at det er urimeligt, at den er lavere end kontanthjælpen; det har vi jo bl.a. hørt SF's ordfører sige.
Men disse ydelser kan jo ikke sammenlignes, for det drejer sig om en særlig gruppe mennesker i det danske samfund, og derfor skal de også have en særlig behandling og en særlig ydelse.
Man kunne opgøre det på mange forskellige måder, og jeg er sikker på, at hvis man opgjorde al den hjælp, der blev ydet, så det sikkert meget anderledes ud, og så ville folk opleve, at de fik mange penge.
Lad mig blot nævne, at uddannelsessøgende - dem er SF jo ofte opmærksom på og vil gerne give dem større SU og glæde så mange mennesker som overhovedet muligt - og folkepensionister jo er to andre grupper i vores samfund, som får særlige ydelser, som er lavere end kontanthjælpen.
Vi synes fra Det Konservative Folkepartis side og er enige i, at det er relevant at se på integrationsloven i forhold til FN's flygtningekonvention og ikke i forhold til alle mulige andre konventioner, som Danmark i tidens løb har ratificeret.
Nu er det jo sådan med al lovgivning, at det tager tid, før virkningerne slår helt igennem, nogle gange flere år, og det kan selvfølgelig også i meget udstrakt grad være tilfældet for denne her integrationslov, for lovens formål er jo at integrere fremmede i det danske samfund, og en sådan integrationsproces tager naturligt tid; det ligger jo i selve forløbet, selve processen.
Og vi kan naturligvis diskutere og debattere frem og tilbage, hvornår tiden er inde til at drage
de endelige konklusioner.
Vi kan forstå, at indenrigsministerens vurdering går på 3 år; til den tid vil det treårige integrationsprogram være gennemført for den første årgang flygtninge under integrationslovens bestemmelser.
Den vurdering er ikke noget vi har noget imod.
Det er vigtigt at understrege, som indenrigsministeren også gjorde det, at der ikke her er tale om, at nogen jurister skal sætte integrationslovens ordlyd op mod FN's flygtningekonvention og så på et rent teoretisk niveau vurdere, om loven er i strid med konventionen.
Undersøgelsen skal finde ud af, om niveauet for kontante ydelser generelt sikrer, at flygtninge har adgang til at nyde godt af den samme behandlingsstandard som danske statsborgere.
Vi har ikke fra konservativ side nogen indvendinger imod Indenrigsministeriets plan for, hvordan evalueringen af loven
skal foretages.
Jeg vil også godt understrege, at for Det Konservative Folkeparti er det af allerstørste vigtighed, at Danmark selvfølgelig helt og fuldt overholder sine internationale forpligtigelser.
Det Konservative Folkeparti har altid ment, at vi skal leve op til alle internationale konventioner.
Vi ser derfor fra konservativ side med interesse frem til undersøgelsens resultater, så vi endelig kan få ryddet enhver tvivl af vejen om integrationslovens overholdelse af flygtningekonventionen.
Skulle undersøgelsen nå frem til et andet resultat, vil vi naturligvis til den tid se på eventuelle justeringer af loven.